钦定古今图书集成/明伦汇编/官常典/第064卷 > 武陵庄王澹
## 钦定古今图书集成/明伦汇编/官常典/第064卷 > 武陵庄王澹

按《晋书琅琊武王传》：“武王伷子武陵庄王澹，字思弘，
初为冗从仆射，后封东武公，邑五千二百户，转前将
军中护军。性忌害，无孝友之行。弟东安王繇，有令名，
为父母所爱。澹恶之如仇，遂谮繇于汝南王亮。亮素
与繇有隙，奏废徙之。赵王伦作乱，以澹为领军将军。
澹素与河内郭俶弟侃亲善，酒酣，俶等言张华之冤”，
澹性酗酒，因并杀之，送首于伦。其酗虐如此。澹妻郭
氏，贾后内妹也。初恃势无礼于澹母。齐王冏辅政，澹
母诸葛太妃表澹不孝，乞还繇。由是澹与妻子徙辽
东。其子禧年五岁，不肯随去，曰：“要当为父求还，无为
俱徙。”陈诉历年，太妃薨，繇被害，然后得还。拜光禄大
夫、尚书、太子太傅，改封武陵王。永嘉末，为石勒所害，
子哀王哲立。哲字景林，拜散骑常侍，亦为勒所害，无
子。其后元帝立皇子晞为武陵王，以奉澹祀焉。

===东安王繇===按《晋书琅邪武王传》：“武王伷子东安王繇，字思元，初
拜东安公，历散骑黄门侍郎，迁散骑常侍，美须髯，性
刚毅，有威望，博学多才，事亲孝，居丧尽礼。诛杨骏之
际，繇屯云龙门，兼统诸军，以功拜右卫将军，领射声
校尉，进封郡王，邑二万户，加侍中，兼典军大将军，领
右卫如故，迁尚书右仆射，加散骑常侍。”是日诛赏三
百馀人，皆自繇出。东夷校尉文俶父钦为繇外祖诸
葛诞所杀，繇虑俶为舅家之患，是日亦以非罪诛俶。
繇兄澹屡构繇于汝南王亮，亮不纳，至是以繇专行
诛赏，澹因隙谮之。亮惑其说，遂免繇官，以公就第。坐
有悖言，废徙带方。永康中，征繇复封，拜宗正卿，迁尚
书，转左仆射。惠帝之讨成都王颖时，繇遭母丧在邺，
劝颖解兵而降。及王师败绩，颖怨繇，乃害之。后立琅
邪王觐子长乐亭侯浑为东安王，以奉繇祀。寻薨，国
除。